Document ID: 32001D0270

Απόφαση της Επιτροπής
της 29ης Μαρτίου 2001
για τροποποίηση της απόφασης 2000/418/ΕΚ όσον αφορά τις εισαγωγές από τρίτες χώρες
[κοινοποιηθείσα υπό τον αριθμό Ε(2001) 830]
(Κείμενο που παρουσιάζει ενδιαφέρον για τον ΕΟΧ)
(2001/270/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), και ιδίως το άρθρο 22,
Εκτιμώντας τα ακόλουθα:
(1) Η απόφαση 2000/418/ΕΚ της Επιτροπής, της 29ης Ιουνίου 2000, για τη ρύθμιση της χρήσης υλικών που παρουσιάζουν κινδύνους σχετικά με τις μεταδοτικές σπογγώδεις εγκεφαλοπάθειες και για την τροποποίηση της απόφασης 94/474/ΕΚ(2), όπως τροποποιήθηκε τελευταία από την απόφαση 2001/233/ΕΚ(3), προβλέπει την αφαίρεση και την καταστροφή ορισμένου ειδικού υλικού κινδύνου. Επίσης επιβάλλει περιορισμούς στην παραγωγή ορισμένων υλικών και τη χρήση ορισμένων τεχνικών σφαγής καθώς και σε ορισμένες εισαγωγές. Πρέπει να αναθεωρείται όταν προκύπτουν νέα επιστημονικά στοιχεία.
(2) Η έκθεση των ανθρώπων σε κινδύνους που προέρχονται από τη σπογγώδη εγκεφαλοπάθεια των βοοειδών (ΣΕΒ) έχει συνδεθεί σε μεγάλο βαθμό με την κατανάλωση μηχανικώς διαχωρισμένου κρέατος από οστά του κεφαλιού και της σπονδυλικής στήλης. Ωστόσο, για λόγους ελέγχου η απαγόρευση της χρήσης οστών του κεφαλιού και της σπονδυλικής στήλης από βοοειδή και αιγοπρόβατα όλων των ηλικιών για την παραγωγή μηχανικώς διαχωρισμένου κρέατος πρέπει να επεκταθεί σε όλα τα οστά αυτών των ειδών. Η απαγόρευση αυτή πρέπει επίσης να εφαρμοστεί και στα εισαγόμενα προϊόντα.
(3) Στις γνώμες της της 6ης Ιουλίου 2000, της 12ης Ιανουαρίου 2001 και της 8ης και 9ης Φεβρουαρίου 2001 σχετικά με το γεωγραφικό κίνδυνο της ΣΕΒ των ενδιαφερομένων τρίτων χωρών η Επιστημονική Συντονιστική Επιτροπή (ΕΣΕ) κατέληξε στο συμπέρασμα ότι η εμφάνιση της ΣΕΒ σε αυτόχθονα βοοειδή είναι εξαιρετικά απίθανη μόνο στις ακόλουθες χώρες: Αυστραλία, Αργεντινή, Μποτσουάνα, Χιλή, Ναμίμπια, Νέα Ζηλανδία, Νικαράγουα, Παραγουάη, Ουρουγουάη και Σουαζιλάνδη. Για όλες τις άλλες χώρες για τις οποίες οριστικοποιήθηκε η αξιολόγηση από την ΕΣΕ, αυτή κατέληξε στο συμπέρασμα ότι η εμφάνιση της ΣΕΒ σε αυτόχθονα βοοειδή είναι στην καλύτερη περίπτωση απίθανη, αλλά δεν αποκλείεται. Προκαταρκτικά αποτελέσματα παρόμοιων μελετών που πραγματοποιήθηκαν υπό την ευθύνη της ΕΣΕ δείχνουν περαιτέρω ότι μπορεί, για πολύ περιορισμένο αριθμό πρόσθετων χωρών, να καταλήξει στο συμπέρασμα ότι η εμφάνιση της ΣΕΒ σε αυτόχθονα βοοειδή είναι εξαιρετικά απίθανη. Όλες οι άλλες τρίτες χώρες είτε δεν απέστειλαν φάκελο είτε απέστειλαν ατελή φάκελο, γεγονός που αποκλείει την έγκαιρη και τελική αξιολόγηση.
(4) Καταδείχθηκε συνεπώς από την αξιολόγηση κινδύνου της ΕΣΕ ότι ο κίνδυνος ύπαρξης της ΣΕΒ σε αυτόχθονα βοοειδή είναι εξαιρετικά απίθανος μόνο στην Αυστραλία, την Αργεντινή, τη Μποτσουάνα, τη Χιλή, τη Ναμίμπια, τη Νέα Ζηλανδία, τη Νικαράγουα, την Παραγουάη, την Ουρουγουάη και τη Σουαζιλάνδη. Για όλες τις άλλες χώρες η αξιολόγηση αυτή είτε κατέδειξε κάποιον κίνδυνο ύπαρξης της ΣΕΒ σε αυτόχθονα βοοειδή είτε δεν κατέστη δυνατό να πραγματοποιηθεί λόγω απουσίας πλήρων στοιχείων. Συνεπώς μόνο η Αυστραλία, η Αργεντινή, η Μποτσουάνα, η Χιλή, η Ναμίμπια, η Νέα Ζηλανδία, η Νικαράγουα, η Παραγουάη, η Ουρουγουάη και η Σουαζιλάνδη πρέπει να εξαιρεθούν από τις διατάξεις της απόφασης 2000/418/ΕΚ.
(5) Η Επιτροπή θα επανεξετάσει τις διατάξεις για την εισαγωγή προϊόντων ζωικής προέλευσης το συντομότερο δυνατό με βάση τις πρόσθετες επιστημονικές εκτιμήσεις καθώς και την εξέλιξη των συστάσεων του Διεθνούς Οργανισμού Υγείας των Ζώων (Διεθνές Γραφείο Επιζωοτιών). Όπως και πριν η Επιτροπή θα χρησιμοποιήσει τα στοιχεία που υποβλήθηκαν σύμφωνα με τη σύσταση 98/477/ΕΚ(4), της 22ας Ιουλίου 1998, σχετικά με τις αναγκαίες πληροφορίες που πρέπει να συνοδεύουν τις αιτήσεις για την αξιολόγηση του επιδημιολογικού καθεστώτος μιας χώρας σε σχέση με τις μεταδοτικές σπογγώδεις εγκεφαλοπάθειες. Συνεπώς επαναλαμβάνει την πρόσκλησή της να υποβληθεί ένας φάκελος σύμφωνα με την εν λόγω σύσταση για εκείνες τις χώρες που δεν το έχουν πράξει ακόμη και θα καταβάλει κάθε δυνατή προσπάθεια να πραγματοποιήσει μια επιστημονική εκτίμηση εντός του συντομότερου δυνατού χρόνου από την υποβολή του φακέλου.
(6) Λαμβάνοντας υπόψη ότι δημιουργείται ένα νέο σύστημα πιστοποίησης, πρέπει να προβλεφθεί μια μεταβατική ρύθμιση για τα προϊόντα που απεστάλησαν πριν από την έναρξη ισχύος της παρούσας απόφασης.
(7) Η σπονδυλική στήλη μπορεί να αφαιρεθεί το αργότερο στο σημείο πώλησης στον καταναλωτή, επιτρέποντας τη διάθεση στην εγχώρια αγορά και την εμπορία μεταξύ των κρατών μελών σφαγίων ή τμημάτων σφαγίων από βοοειδή που εξακολουθούν να περιέχουν σπονδυλική στήλη. Προκειμένου να τηρηθούν οι υποχρεώσεις της Κοινότητας δυνάμει των διεθνών συμφωνιών, είναι αναγκαίο επίσης να επιτραπούν οι εισαγωγές από τρίτες χώρες τέτοιων σφαγίων που περιέχουν σπονδυλική στήλη.
(8) Η απόφαση 2000/418/ΕΚ πρέπει συνεπώς να τροποποιηθεί αντίστοιχα.
(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2000/418/ΕΚ τροποποιείται ως εξής:
1. Το άρθρο 6 αντικαθίσταται από το εξής:
"Άρθρο 6
Εισαγωγές στην Κοινότητα
1. Το ειδικό υλικό κινδύνου που αναφέρεται στο παράρτημα Ι σημείο 1 στοιχείο α) δεν εισάγεται στην Κοινότητα μετά τις 31 Μαρτίου 2001.
2. α) Όταν τα προϊόντα ζωικής προέλευσης που απαριθμούνται στο παράρτημα ΙΙ, τα οποία περιέχουν υλικό που προέρχεται από βοοειδή ή αιγοπρόβατα, εισάγονται στην Κοινότητα μετά την 31η Μαρτίου 2001 από τρίτες χώρες ή από περιφέρειές τους, το κατάλληλο υγειονομικό πιστοποιητικό πρέπει να συνοδεύεται από μία δήλωση υπογεγραμμένη από την αρμόδια αρχή της χώρας παραγωγής, η οποία έχει ως εξής:
'Το προϊόν ζωικής προέλευσης δεν περιέχει και δεν προέρχεται από ειδικό υλικό κινδύνου, όπως καθορίζεται στο παράρτημα Ι σημείο 1 στοιχείο α) της απόφασης 2000/418/ΕΚ, που έχει παραχθεί μετά την 31η Μαρτίου 2001, ή μηχανικώς διαχωρισμένο κρέας που ελήφθη από τα οστά βοοειδών ή αιγοπροβάτων, που παρήχθησαν μετά την 31η Μαρτίου 2001. Τα ζώα δεν έχουν σφαγεί μετά την 31η Μαρτίου 2001, ύστερα από αναισθητοποίηση με έγχυση αερίου στην κρανιακή κοιλότητα ή έχουν θανατωθεί ακαριαία με την ίδια μέθοδο, ή έχουν σφαγεί, ύστερα από αναισθητοποίηση, με διάσχιση των κεντρικών νευρικών ιστών μέσω ενός επιμήκους ραβδιόσχημου εργαλείου που έχει εισαχθεί στην κρανιακή κοιλότητα.'
β) Κάθε αναφορά σε 'προϊόντα ζωικής προέλευσης' στο παρόν άρθρο αποτελεί αναφορά στα προϊόντα ζωικής προέλευσης που απαριθμούνται στο παράρτημα ΙΙ και όχι σε άλλα προϊόντα ζωικής προέλευσης που περιέχουν ή προέρχονται από αυτά τα προϊόντα ζωικής προέλευσης.
3. Οι διατάξεις των παραγράφων 1 και 2 δεν εφαρμόζονται:
α) στις τρίτες χώρες που απαριθμούνται στο παράρτημα ΙΙΙ·
β) με την επιφύλαξη των εθνικών μέτρων που εφαρμόζονται πριν από τις 31 Μαρτίου 2001, στις αποστολές που έχουν αποσταλεί από τρίτες χώρες πριν από την έναρξη ισχύος της παρούσας απόφασης και οι οποίες παρουσιάζονται στο συνοριακό σταθμό επιθεώρησης της Κοινότητας για εισαγωγή πριν από τις 15 Απριλίου 2001."
2. Στο άρθρο 7 παράγραφος β) το τελευταίο εδάφιο αντικαθίσταται από το εξής:
"Ωστόσο, τα σφάγια που δεν περιέχουν ειδικό υλικό κινδύνου πέραν της σπονδυλικής στήλης, συμπεριλαμβανομένων των γαγγλίων της ραχιαίας ρίζας, επιτρέπεται να εισαχθούν σε κάποιο κράτος μέλος ή να αποσταλούν σε κάποιο άλλο κράτος μέλος χωρίς την προηγούμενη συμφωνία του τελευταίου."
3. Προστίθεται το ακόλουθο παράρτημα ΙΙΙ:
"ΠΑΡΑΡΤΗΜΑ ΙΙΙ
Τρίτες χώρες που αναφέρονται στο άρθρο 6 παράγραφος 3
Αυστραλία
Αργεντινή
Μποτσουάνα
Χιλή
Ναμίμπια
Νέα Ζηλανδία
Νικαράγουα
Παραγουάη
Ουρουγουάη
Σουαζιλάνδη".
Άρθρο 2
Η παρούσα απόφαση απευθύνεται στα κράτη μέλη.
Ισχύει από τις 31 Μαρτίου 2001.
Βρυξέλλες, 29 Μαρτίου 2001.

Labels: 3
17
5
6